Holdet var lørdag draget sydpå, hvor forårspremieren stod på et møde med Silkeborg IF. Kampen bølgede frem og tilbage, men hele tiden havde silkeborgenserne fat i AaB’erne. SIF bragte sig foran 1-0 i første halvleg. Efter pausen udlignede AaB’s Frederik Børsting i 50. minut. Lidt senere kom Silkeborg igen på måltavlen, og scorede til 2-1. I 83. minut udlignede Yann Rolim til 2-2, og AaB så ud til stadig at kunne vinde kampen. Men allerede to minutter senere scorede Silkeborg til 3-2, som blev kampens endelige resultat. Forårspremieren endte altså som en stor skuffelse for AaB, der før vinterpausen ellers sluttede efteråret med 21 point i de seneste 12 Alka Superligakampe, ligesom vinterens opstartsfase har budt på fire AaB-sejre i fem testkampe.

Opsummering:
Forårssæsonen fik ikke den begyndelse, som AaB havde håbet på.